የአክራሪነትና የጽንፈኝነት እንቅስቃሴ በእንጭጩ እንዲቀጩ ተጠየቀ
አዲስ አበባ ነሐሴ 22/2005 በኢትዮጵያ የሃይማኖት ተቋማት ውስጥ የሚታየውን የአክራሪነትና የጽንፈኝነት አዝማሚያና ሕገወጥ እንቅስቃሴ መቅጨት እንደሚገባ አንድ ጥናታዊ ጽሁፍና የአገር አቀፍ የሰላም እሴት ማጎልበቻ ጉባዔ ተሳታፊዎች ጠየቁ፡፡የፌዴራል ጉዳዮች ሚኒስትር ዶክተር ሺፈራው ተክለ ማርያም ዛሬ ለጉባኤው ባቀረቡት ጥናታዊ ጽሁፍ እንዳመለከቱት ፖለቲካዊ ይዘት ያለው የሃይማኖት አክራሪነትና ጽንፈኝነት በክርስትና ሆነ በእስልምና ተከታዮች ዘንድ ደረጃው ይለያይ እንጂ ይንጸባረቃል፡፡ መንግሥት የሁለቱን ሃይማኖቶች ተከታይ ምዕመናን እምነታቸውን አያጥብቁ የሚል አቋም እንደሌለው አመልክተው፣ ችግሩ ኃይማኖትን ከፖለቲካና መንግሥትን ከኃይማኖት ሥርዓት ጋር እያደበላለቁ በመጠቀም እንደሚከሰት ተናግረዋል፡፡መንግስት የአክራሪንትና የጽንፈኝነት ችግር ምንጮች የሃይማኖት ተቋማትና አባቶች ናቸው የሚል አቋም እንደሌለው ሚኒስትሩ ጠቁመው፣ በአገሪቱ የሚታየውን ድህነትና ሌሎች ማህበራዊ ችግሮች በልማት ለማቃለል ያለአንዳች ልዩነት ከሁሉም ዜጎች ጋር እየተረባረበ መሆኑን አብራርተዋል፡፡ በኢትዮጵያ ወቅታዊ ሁኔታ ኃይማኖታዊ መንግሥትም ሆነ መንግሥታዊ ኃይማኖት እንደሌለ በሕገመንግሥቱ በግልጽ መደነገጉንም ዶክተር ሺፈራው አስታውሰዋል፡፡ ለርካሽ የፖለቲካ ትርፍና ለውጭ ኃይሎች የገንዘብ ተጽዕኖ ያደሩ አንዳንድ ዜጎችና የፖለቲካ ፓርቲዎች ሁለቱን ጉዳዮችን በማሳከር ለሰላም ጠንቅ የሆኑ አዝማሚያዎች በአገሪቱ ለመሞክር እንደሚጥሩም ገልጸዋል፡፡ መንግሥት በአሁኑ ወቅት የአገሪቱን ሰላምና መረጋጋት የሚያናውጥ የአክራሪነትና የጽንፈኝነት እንቅስቃሴ ተፈጥሯል ብሎ እንደማያምን ገልጸው፣ ይሁንና በውስጥና በውጭ ኃይሎች ተጽዕኖ ሥር የወደቁ ቡድኖች ከወዲሁ በመንግሥትና በኅብረተሰቡ የጋራ ርብርብ ከድርጊቱ ካልታቀቡ ሁኔታው የከፋ ደረጃ ላይ መድረሱ እንደማይቀር ተናግረዋል፡፡ በተለይ በእምነት ተቋማት ውስጥ የአክራሪነትና የጽንፈኝነት አዝማሚያዎች ሲጠነሰሱ የእምነቱ ተከታዮችም ሆኑ መሪዎች ከጅምሩ ሊገቱት ይገባል ያሉት ሚኒስትሩ፣ በአገሪቱ የሃይማኖትና የብሔሮች፣ብሔረሰቦችና ሕዝቦች ብዝኀነትንና እኩልነትን የሚያስተናግድ መንግሥታዊ ሥርዓት ለአክራሪነትና ለጽንፈኝነት ቦታ እንደሌለው አስታውቀዋል፡፡ በሚኒስትር ማዕረግ የጠቅላይ ሚኒስትሩ የፖሊሲ ጥናትና ምርምር አማካሪ አቶ በረከት ስምኦን አወያይ በሆኑበት በዚሁ መድረክ ላይ ተሳታፊዎች በሰጡት አስተያየት ኢትዮጵያ የኢትዮጵያውያን እንጂ የሌሎች አገሮች ጉዳይ ማስፈጸሚያ ስላልሆነች በዶላርና በሪያል ተገዝተው በእምነት ሽፋን አገር የሚያተራምሱ ከድርጊታቸው እንዲታቀቡ አሳስበዋል፡፡ በእምነት ተቋማት ውስጥ የተሰገሰጉትን አጥፊ ኃይሎች የሃይማኖት ተከታዮችና አባቶች አጋልጠው እንዲሰጧቸው አስገንዝበዋል፡፡ አቶ በረከት ውይይቱን ሲያጠቃልሉ እንደገለጹት ኃይማኖትን ከለላ በማድረግ አድሎአዊ አገልገሎት የሚሰጡ የመንግሥት ሹመኞች ካሉ መንግሥት የራሱን የማስተካከያ እርምጃ እንደሚወስድ ገልጸዋል፡፡ እንደ ኢዜአ ዘገባ የመንግሥት አሰራር ከሃይማኖት ጋር የተዛመደ ባለመሆኑ ሁሉንም በእኩልነት የሚያስተናግድ ፖለቲካዊ አሰራርን ለማጠናከር ጥረት እንደሚደረግም አስታውቀዋል። ሁለቱን ማደባለቅ ፈጽሞ እንደማይቻልም አቶ በረከት መግለጻቸውን ያስታወቀው የኢትዮጵያ ዜና አገልግሎት ነው፡፡